Manden har siden lørdag morgen truet med at skyde sig selv og alle, der nærmer sig sommerhuset. Her til morgen var han uden for huset, og nu har han afgivet flere skud - formentlig fem - mod rullemarie fra ammunitionsrydningstjenesten. - Tilsyneladende har han ikke forsøgt at ramme nogen, men situationen er meget tilspidset. Der er tale om en meget farlig og våbenkyndig person, siger chefpolitiinspektør Jørn Aaby til TV2/NORD. Han opfordrer folk til at holde sig væk fra området. Vejen ned til mandens sommerhus er stadig afspærret. Politiets håber stadig, at situationen kan løses via en dialog med manden.
Den 58-årige psykisk syge mand, der siden lørdag morgen har forskanset sig i et sommerhus i Tversted, har affyret flere skud mod et af politiets køretøjer - en såkaldt rullemarie.